1. *sz. melléklet*

**EURÓPAI BLUE SKY KONFERENCIA**

Az **Európai Blue Sky konferencia** egy 2 évente megrendezésre kerülő tudományos tanácskozás, amelyet 2013-ban indítottunk el. Azóta az esemény a Magyar Tudományos Akadémia és az UNESCO MOST Program támogatásával valósul meg előbb az ISES Alapítvány, majd a Felsőbbfokú Tanulmányok Intézete szerevezésében. A 3 nap során kiemelkedő nemzetközi szaktekintélyek tárgyalják korunk globális, regionális és helyi átalakulási folyamatait meghatározott tematikák mentén. A tudományos fórum általános nagy témái a klíma-változás társadalmi hatásai, az új háborúk és biztonságpolitika a digitalizáció korában, az új kormányzás lehetőségei, a reziliens társadalom, a demokrácia újjászületése, valamint az állam átalakulása a globális gazdaság fényében.

Meghívott és nyilvános felhívás alapján beválogatott tudósok, szakemberek, egyetemi hallgatók a legkülönbözőbb tudományterületekről megközelítve tanácskoznak a fenti témákról, azok kiívásainak megoldási lehetőségeiről.

A *2019. november 7-10.* között megrendezésre kerülő konferencia címe **Faultlines and Frontlines of European Transformation** (*Az európai átalakulás színterei és törésvonalai*) fő célja az európai integráció jelenének és lehetséges jövőképeinek elemzése: az Európai Unió globális stratégiai szerepének változása, gazdasági-politikai együttműködései az ázsiai és az afrikai kontinens országaival, valamint a fenntartható társadalom európai fókuszú prioritásai. Külön téma az idei konferencián Közép-Európa szerepének alakulása az európai közösségen belül.

Kiemelt tematikus szekciók:

* Alternatívák Európa jövőjére
* A demokrácia, valamint az európai értékek kérdése
* Az EU országainak nemzetközi kapcsolatai
* Közép-Európa stratégiai szerepének alakulása, változása napjainkban
* Az EU és Afrika stratégiai partnerségében rejlő lehetőségek
* A fenntartható társadalom legfontosabb szempontjai Európában

A konferencia nyelve angol, a tágabb nyilvánosságot 2018 óta élő online közvetítéssel biztosítjuk. Korábbi konferenciákon olyan kiemelkedő tekintélyű kutatók vettek részt, mint Zygmunt Bauman, Benjamin Barber, Richard Falk, Hankiss Elemér, Sir Richard Jolly, Kerekes Sándor, Kőrössi Csaba, Kroó Norbert akadémikus, Peter Lawrence, Claus Offe, Palánkai Tibor akadémikus.

Az idei konferencián vendégünk lesz **Emil Brix, Erhard Busek, Ilan Chabay, Ahmet Evin, Edward Kirumira, Andrei Kortunov** és **Albrecht von Mueller**, hogy csak néhányat említsünk közülük.

**a külhoni magyar régiókban**

**Erdélyi konferenciák és egyéb rendezvények**

**1. Magyar Tudomány Napja Erdélyben 2019. – Társadalomtudományi szekció**

**Leírás:** A Sapientia Erdélyi Magyar Tudományegyetem Kolozsvári Karának Nemzetközi Kapcsolatok és Európai Tanulmányok tanszéke és az EME IV. szakosztálya (Jog-, Közgazdaság- és Társadalomtudományi szekció) szervezte egynapos konferencia keretében körülbelül 10–15 előadóra számítanak Kolozsvárról, Marosvásárhelyről és Csíkszeredából. Tekintettel arra, hogy a bejelentkezett oktatók és kutatók különböző szakterületen végeznek kutatásokat, a konferencián elhangzó előadások is több társadalomtudományi és rokon területet érintenek, úgymint: politológia, szociológia, nemzetközi kapcsolatok, filozófia, történelem stb.

**Időpont:** 2019. november 21.,10.00 óra

**Helyszín:** Kolozsvár, Sapientia EMTE, Kolozsvári Kar épülete (Kolozsvár, Tordai út 4.)

**2. Értékteremtő tudomány. Periódusok és rendszerek. Interdiszciplináris párbeszéd**

**Leírás:** A Kolozsvári Akadémiai Bizottság és a Bolyai Társaság szervezte esemény idei témaválasztás ötletét az adta, hogy az ENSZ Közgyűlése es az UNESCO a 2019. évre meghirdette a Kémiai Elemek Periódusos Rendszerének Nemzetközi Évét abból az alkalomból, hogy Dmitrij Mengyelejev 1869-ben mutatta be az Orosz Kémiai Társaságnak a kémiai elemek periódusos rendszerét. A konferencia hívószavainak megfelelően a diszciplínák periódusainak, rendszereinek ismertetésére, a periodicitás és rendszerszerűség új megközelítési lehetőségeinek átgondolására biztatták az előadókat. A rendezvényen előreláthatóan tizenhárom előadásra lehet számítani: kiemelt szerepet kapnak a vegyész kollégák, ebben a témakörben hangzik majd el a plenáris előadás; előadásokat tartanak továbbá a matematika es fizika, az irodalom- es történettudomány, valamint a színháztudomány területén munkálkodó kutatok is.

**Időpont:** 2019. november 7*–*8.

**Helyszín:** Kolozsvár, Babes Bolyai Tudományegyetem, Aula Magna terem

**3. Regionális fejlődés a Kárpát-medencében. Múlt, jelen és jövő**

**Leírás:** Az MTA KAB Földrajztudományi- és Közgazdasági Szakbizottság és az Iskola Alapítvány „1000 év Erdélyben és 100 év Romániában” program rendezvénye a Kárpát-medencei régió gazdasági fejlődését, annak történelmi alakulását követi nyomon, ugyanakkor az aktuális helyzetképet is elemzi, többek között a multinacionális vállalatok szerepét Erdélyben.

**Időpont:** 2019. november 6., 9.00 óra

**Helyszín:** Lucian Blaga Egyetemi Könyvtár, „I. Muslea” díszterem

**4. II. Rákóczi Ferenc szabadságharca és a székelyek**

**Leírás:** Hatodik alkalommal szervezi meg az Erdélyi Magyar Közművelődési Egyesület Csíki Fiókegyesülete a Magyar Tudomány Ünnepe alkalmából tudományos konferenciáját, következetesen hű maradva az induláskor megfogalmazott vezérgondolathoz: eszmeiségének gyökere mindig a Székelyföld legyen, haszonélvezője pedig a Magyar Nemzet. A felkért előadók tudományos munkásságuk eredményeit mutatják be a konferencia szemléletéhez igazodó előadások keretén belül. Az előadók között szerepelnek Pál Antal Sándor, Oláh Tamás, Tamási Zsolt, Szekeres Attila, Harangozó Imre, Kónya Péter.

**Bővebben:** <https://www.eme.ro/hir/-/tartalom/mtne-2019-ii-rakoczi-ferenc-szabadsagharca-es-a-szekelyek-195079>

**Időpont:** 2019. november 8., 9.00 óra

**Helyszín:** Csíkszereda, Sapientia EMTE (Csíkszereda, Szabadság tér 1.)

**5. Székelyföld, Erdély, Magyarország a román hódítástól az Országos Magyar Párt megalakulásáig**

**Leírás:** Az Erdélyi Magyar Közművelődési Egyesület Gyergyói Fiókegyesülete által szervezett történész konferencián részt vevő tudósok hadtörténészek, történészek legújabb kutatásainak összevetése révén akarja tisztázni Székelyföld, Erdély, Magyarország nagy részének a román megszállás utáni viszonyokat, Kolozsvárnak az 1918. december végi román megszállása utáni állapotokat és az Országos Magyar Párt megalakulása közötti katonai és politikai eseményeket, illetve a trianoni békeszerződés következményeit.

**Időpont:** 2019. november 14., 9.30 óra

**Helyszín:** Gyergyószentmiklós, Városi Könyvtár (Gyergyószentmiklós, Kossuth Lajos utca 25.)

**Felvidéki konferenciák és egyéb rendezvények**

**1. A Szlovákiai Magyar Akadémiai Tanács és a Nyitrai Konstantin Filozófus Egyetem Közép-európai Tanulmányok Karának közös konferenciája az áltudományosságról**

**Leírás:** A rendezvény programja még szervezés alatt áll. A program főelőadója Dr. Fábián István, az MTA doktora.

**Szervező**: Szlovákiai Magyar Akadémiai Tanács; Nyitrai Konstantin Filozófus Egyetem Közép-európai Tanulmányok Kara

**Időpont:** 2019. november 22–23.

**Vajdasági konferenciák és egyéb rendezvények**

**Előadás a Magyar Tudomány Ünnepe alkalmából**

**Leírás:** A rendezvény programja még szervezés alatt áll

**Időpont:** 2019. november 5., 12.00 óra

**Helyszín:** Újvidéki Egyetem, Magyar Tannyelvű Tanítóképző Kar (Szabadka, Strossmayer utca 11.)

**Penovin Olga hagyatéka**

**Leírás:** Nyelvészeti konferencia és *A fénytörés* című tanulmánykötet bemutatója, amely Penovin Olga kutatási eredményeit, mindenekelőtt a szlavóniai magyarok népszokásait mutatja be.

**Szervező:** Kiss Lajos Néprajzi Társaság

**Időpont:** 2019. november 8.

**Helyszín:** Topolyai Művelődési Ház konferenciaterme (Topolya, Fő utca 12.)

**Mi most a múltunkat építjük – A XIX. századi történetírás a Délvidéken**

**Szervező:** *Bácsország* *– Vajdasági honismereti szemle,* Vajdasági Magyar Művelődési Intézet

**Időpont:** 2019. november 8–9.

**Helyszín:** Zentai Városháza díszterme (Zenta, Fő tér 1.)

**XXVII. Egyetemi Nyelvészeti Napok – Nyelv–Társadalom–Elme**

**Leírás:** A nemzetközi tudományos konferencia célja rálátást nyerni a nyelvnek, mint társadalmi és pszichikai (szocio- és pszicholingvisztikai) jelenségnek, illetőleg kognitív tevékenységnek a problémakörére és különféle perspektívájú (elméleti, empirikus, leíró, alkalmazott, szinkron, diakrón stb.) vetületeire, valamint mindezek kutatásának mai állására.

**Időpont:** 2019. november 12.

**Helyszín:** Bölcsészettudományi Kar, Magyar Nyelv és Irodalom Tanszék (Újvidék, Dr. Zoran Đinđić utca 2.)

**Magyar Tudomány Napja a Délvidéken 2019**

**Leírás:** A konferencia programja még szervezés alatt áll

**Szervező:** Vajdasági Magyar Tudományos Társaság

**Időpont:** November első fele

**Helyszín:** Tartományi Képviselőház (Újvidék, Platón püspök utca sz. n.)

**Az Elektronikus Információszolgáltatás Nemzeti Program bemutatása**

**Leírás:** Az Elektronikus Információszolgáltatás Nemzeti Program (rövidítve EISZ Nemzeti Program vagy EISZ) nemzetközi és magyar elektronikus tudományos és közművelődési tartalmak használatát teszi lehetővé nemzeti licenc vásárlása útján. A programot a Magyar Tudományos Akadémia Könyvtár és Információs Központban működő EISZ Titkárság gondozza országos közfeladatként, döntéshozó testülete a Programtanács.

**Bővebben:** <http://eisz.mtak.hu/index.php/hu/>

**Időpont:** 2019. november 19., 19.00 óra

**Helyszín:** Európa Kollégium (Újvidék, Cirill és Metód utca 11.)

**Eljött az automatizált megapoliszok kora?**

**Leírás:** Közéleti est Simon Vilmos budapesti egyetemi tanárral a mai nagyvárosok úthálózatainak rendkívül komplex és nehezen vizsgálható rendszereiről, amelyekben a nem szomszédos útszakaszok közötti kapcsolatok, összefüggések pontos mérése komoly kihívást jelent. Az előadás egy új módszert mutat be, amely képes meghatározni a különböző útszegmensek között fellepő egymásra hatásokat (ezek időbeli késleltetését és a korreláció mértékét) egy okos város úthálózatában. A kapcsolatok felfedezéséhez váratlan helyzeteket, például dugókat vagy baleseteket használ. Ez az új módszer jelentősen javíthatja a jelenleg széleskörűben alkalmazott forgalompredikciós eljárások kimeneteit.

**Időpont:** 2019. november 21., 20.00 óra

**Helyszín:** Európa Kollégium (Újvidék, Cirill és Metód utca 11.)

**Értékteremtő kisebbségkutatás a Kárpát-Medencében**

**Leírás:** A rendezvény célja ismeretcsere és kapcsolatteremtés a Kárpát-medencei és a délvidéki/vajdasági kisebbségkutatás területén

**Bővebben:** <https://vmat.rs/ertekteremto-kisebbsegkutatas-a-karpat-medenceben/>

**Szervező:** Vajdasági Magyar Akadémiai Tanács

**Időpont:** 2019. november 30.

**Helyszín:** Európa Kollégium (Újvidék, Cirill és Metód utca 11.)

**Kárpátaljai konferenciák és egyéb rendezvények**

**1. Kárpátalja 100 éve – Értékteremtő tudomány: a magyar társadalomtudományi kutatások hasznosulása Kárpátalján**

**Leírás:** A rendezvény egyik fontos apropója az is, hogy 2019-ben lesz a századik évfordulója annak a történelmi eseménynek, hogy 1919-ben Kárpátalja önálló közigazgatási-földrajzi egységgé szerveződött a(z első) Csehszlovák Köztársaság kötelékében Podkarpatszka Rusz néven. Ezzel ugyanis nemcsak az újonnan létrejött állam, a Csehszlovák Köztársaság egy adminisztratív egysége alakult meg, de megjelent a kárpátaljai magyar nemzeti kisebbség, mint közösség is. Az elmúlt 100 évből a kárpátaljai magyar bölcsészet- és társadalomtudomány jelentős kutatási eredményeket mutathat fel. A kerek évfordulóhoz igazodva a konferencia a kárpátaljai magyar tudományosság helyzetének és eddigi eredményeinek áttekintése mellett annak vizsgálatára is lehetőséget nyújt, hogy mi hasznosult, mi hasznosulhat ezen kutatások eredményeiből.

**Szervező:** Kárpátaljai Magyar Akadémiai Tanács; II. Rákóczi Ferenc Kárpátaljai Magyar Főiskola Hodinka Antal Nyelvészeti Kutatóközpontja; Lehoczky Tivadar Társadalomkutató Központja

**Időpont:** 2019. november 13.

**Helyszín:** II. Rákóczi Ferenc Kárpátaljai Magyar Főiskola (Beregszász, Kossuth tér 6.)

**2. XVI. Fiatal Kárpátaljai Magyar Kutatók konferenciája**

**Leírás:** A Fiatal Kárpátaljai Magyar Kutatók Konferenciáját a II. Rákóczi Ferenc Kárpátaljai Magyar Főiskola és a „GENIUS” Jótékonysági Alapítvány már évek óta a Magyar Tudomány Napja alkalmából rendezi meg. A konferencia lehetőséget biztosít a fiatal kutatók számára, hogy bemutassák új eredményeiket, kutatásaikat. A konferenciára fiatal, 35 évnél nem idősebb alap diplomával már rendelkező, de tudományos fokozattal még nem rendelkező kárpátaljai magyar kutatók jelentkezhetnek.

**Szervező:** I. Rákóczi Ferenc Kárpátaljai Magyar Főiskola; „GENIUS” Jótékonysági Alapítvány

**Időpont:** 2019. november 8.

**Helyszín:** II. Rákóczi Ferenc Kárpátaljai Magyar Főiskola (Beregszász, Kossuth tér 6.)

**3. Tudomány napja – 2019: ,,20 éves a kertészmérnök képzés a II. Rákóczi Ferenc Kárpátaljai Magyar Főiskolán’’**

**Leírás**: 1999 szeptemberében a Budapesti Szent István Egyetemmel közösen indított kertészmérnök képzés 20. évfordulója alkalmából a II. Rákóczi Ferenc Kárpátaljai Magyar Főiskola a magyar tudomány napja rendezvény keretében 2019. november 15–16. között jubileumi emlékkonferenciát szervez Beregszászon és szakmai kirándulást a nagyberegi Szikura József Botanikus Kertbe, valamint az Egán Ede Szakképzési Centrum nagydobronyi részlegére. A konferencia meghívott előadóiként agrártudományi szakirányú elismert kutatókat várnak, akik közvetítése révén a jelenlévők bepillantást nyerhetnek a tudományos és gazdálkodási életpálya jelenlegi és jövőbeni helyzetébe, kapcsolatába, a korszerű mezőgazdálkodás perspektíváiba, gyarapítva szakmai ismereteiket, formálva világlátásukat és jövőképüket.

**Szervező:** II. Rákóczi Ferenc Kárpátaljai Magyar Főiskola Biológia és Kémia Tanszék; Fodor István Kutatóközpont

**Időpont:** 2019. november 15–16.

**Helyszín:** II. Rákóczi Ferenc Kárpátaljai Magyar Főiskola (Beregszász, Kossuth tér 6.)

**Muravidéki rendezvények**

**1. Zágorec-Csuka Judit *Nyelvi mozaikok a muravidéki magyar nyelvben* című tanulmánykötetének bemutatója**

**Szervező:** Magyar Nemzetiségi Művelődési Intézet; Muravidéki Pedagógusok Egyesülete

**Időpont:** 2019. november 13., 18.00

**Helyszín:** Bánffy Központ (Lendva, Fő utca 32.)

**ÖRÖKSÉGVÉDELEM**

21 hallgató és 9 oktató részvételével 2019. július 28. és augusztus 5. között valósult meg a szászbogácsi (Erdély) templom együttesben megrendezett egyetemi képzési projekt. A programban 5 magyarországi egyetem, valamint 5 hazai és erdélyi szervezet vett részt.

A képzési projekt célja a templom együttes interdiszciplináris vizsgálata, valamint környékbeli műemléki kutatások és helyreállítási munkálatok tanulmányozása volt.

A szászbogácsi nyári képzésben érintettek részvételével 2019. november 15-én értékelő konferenciára kerül sor a Budapesti Műszaki Egyetem Építészettörténeti Tanszékén.